google/wiki40b huggingface dataset:
Koffein

Koffein (C₈H₁₀N₄O₂) er et stimulerende stoff som blant annet finnes i kaffe, te, brus og sjokolade. Koffein finnes også i tablettform.  Hovedkilden til koffein er kaffebønner, men stoffet finnes også i andre planter som teplanter, guarana og Yerba maté. Koffein er stoffet som gjør at man føler seg opplagt og våken etter at man har drukket kaffe. Kaffebønnen Coffeea Arabica inneholder ca. 12 mg koffein pr. gram.
Koffein har effektmessig mange likheter med stimulerende narkotiske midler, men regnes ikke som det, fordi det er karakterisert som mildere og mindre avhengighetsskapende. Koffein er det mest brukte atferdspåvirkende stoffet i verden. Den som har et inntak av koffein på mer enn 200 mg i døgnet risikerer imidlertid å utvikle både avhengighet og medikamentoverforbrukshodepine (MOH). Ifølge Folkehelseinstituttet inneholder en vanlig kopp med kaffe cirka 50–60 mg koffein per desiliter, avhengig av forholdet mellom kaffe og vann, tilberedelsesmåte og kaffetype. En kopp espresso inneholder til sammenligning omkring 120 mg koffein per desiliter.

Virkninger

Når koffein inntas gjennom drikke, for eksempel kaffe eller energidrikker, er konsentrasjonen av koffein i blodet på sitt høyeste etter mellom 15 minutter og to timer. Koffein er sentralstimulerende, gir raskere reaksjonstid og hindrer tretthet. Ved inntak av koffein kan man derfor holde seg våken, selv om man er trett. Koffein fører derimot ikke til at søvnbehovet blir mindre, bare til at tretthetsfølelsen forsvinner. Ved høye inntak av koffein (fra 250 til 750 mg) kan hodepine, svimmelhet, rastløshet og kvalme opptre. I tillegg kan andre ingredienser i kaffen forårsake løs mage og diaré. Om svært store doser koffein inntas, kan angstlignende tilstander opptre. En dødelig dose koffein er rundt 3 til 20 g, avhengig av toleranse. Angstlignende symptomer kan også forekomme ved allergier/overfølsomhet mot stoffet.
Halveringstiden på koffein er rundt fire timer, men kan variere mye fra person til person. Koffein gir svak toleranse allerede etter få dagers sammenhengende bruk, men forsvinner når man slutter å konsumere det. Koffein er avhengighetsskapende. En brå slutt i koffein-inntaket kan gi abstinenser i form av hodepine, angst, tretthet og en følelse av nedsatt energi, økt irritabilitet og influensaliknende symptomer. Abstinensen starter etter 12 - 24 timer og kan vare i opptil en uke, men forsvinner vanligvis innen tre dager. Etter lang tids bruk av koffein kan abstinensplagene bli betydelige. 
Ren koffein er en luktfri, hvit masse med bitter smak.
Tommy Fjeldheim

Tommy Fjeldheim (født 1975) er norsk forfatter og tidligere elitesoldat gjennom flere år. 
Fjeldheim har fjorten års erfaring som elitesoldat. Han har vært selektert marinejeger i Marinejegerkommandoen (MJK) og spesialjeger i Forsvarets spesialkommando (FSK). Som en del av koalisjonsstyrken i Afghanistan, og etter Operasjon Anaconda, ble han og hans enhet tildelt den amerikanske utmerkelsen US Navy Presidental Unit Citation.
Tommy startet i forsvaret i 1995 og dimiterte i 2010.
I dag jobber han som operasjonell rådgiver i sitt eget selskap Bravura AS og bruker sin unike operative erfaringer til nytte for næringslivet.
Tommy Fjeldheim ble også kjent for å være Cecilia Brækhus' mental trener gjennom flere år. I 2014 ga han ut boken "Tenk som en kriger" skrevet sammen med Irina Lee.
Subic Bay

Subic Bay er ei bukt som utgjør en del av Luzonhavet på vestkysten av øya Luzon på Filippinene, omkring 100 km nordvest for Manilabukten. Ved dens kyst lå det tidligere en stor amerikansk flåtebase, U.S. Naval Base Subic Bay. Nå er det et industri- og handelsområde som har navnet Subic Bay Freeport Zone.

Skipsvrak i Subic Bay

De fleste av vrakene i Subic Bay stammer enten fra den spansk-amerikanske krigen i 1898 eller fra andre verdenskrig, hvor en rekke japanske skip ble senket av amerikanske fly.
El Capitan var et fraktskip på nesten 3 000 tonn og knapp 130 meter langt. Det sank i Subic Bay hvor det sitter på en skrånende bunn.
Helvetesskipet Oryoku Maru:  Den 15. desember 1944 sank det med 1 619 amerikanske og britiske krigsfanger om bord. Skipet ble senket av et kraftig bombardement fra amerikanske jagere mens det var på vei fra Subic Bay til Japan. Skipet var mindre enn en halv kilometer fra Alava-kaien da det ble angrepet. Rundt 300 fanger døde under den korte reisen fra Manila og under angrepet.
Seian Maru: Under et luftangrep mot Subic Bay ble det 3 712 tonn tunge fraktskipet Seian Maru bombet og senket. Det skjedde 19. desember 1944, kun fire dager etter senkningen av Oryoku Maru.
LST (Landing Ship Tank): Dette er et av de større LSTer som er spredt på bunnen av Subic Bay. Det fikk åpnet bunnventilene i 1946, midt i Subic Bay mellom den sørlige enden av rullebanen og Grande Island.
Det gamle USS New York, som var blitt omdøpt til USS Rochester i 1917: I begynnelsen av den japanske invasjonen av Filippinene, fungerte dette skipet som flytende verksted og lager. Selv om det allerede var tatt ut av tjeneste var det pansrede skroget for verdifullt til at man kunne la det erobres, så bunnventilene ble åpnet i desember 1941 av amerikanske styrker.
San Quentin: Under den spansk-amerikanske krigen i 1898, lot spanjolene deres skip San Quentin gå ned i håp om å blokkere passasjen mellom Grande Island og Chiquita Islands ved munningen av Subic Bay.
Sommer-OL 2016

Valg av vertsby

Rio de Janeiro ble valgt som vertsby da Den internasjonale olympiske komité (IOK) kom sammen til sin 13. olympiske kongress i København i Danmark den 2. oktober 2009. Fire byer var med på IOKs endelige liste over kandidatbyer, foruten Rio var disse Chicago i USA, Madrid i Spania, og Tokyo i Japan. Baku i Aserbajdsjan, Doha i Qatar og Praha i Tsjekkia leverte også inn formelle søknader om å få arrangementet, men ble ikke valgt som kandidatbyer og kom dermed ikke videre i søknadsprosessen.

Kringkasting

Sommer-OL 2016 ble sendt av en rekke kringkastere verden over. Som i tidligere olympiske leker ble selve sendingene fra de ulike konkurransene produsert av Olympic Broadcasting Services, som deretter videredistribuerte til de enkelte nasjonale kringkastere, som så brukte sendingene i sin egen dekning av de olympiske lekene. I de fleste områder ble kringkastingsrettighetene til Sommer-OL 2016 solgt sammen med senderettighetene til Vinter-OL 2014, men enkelte kringkastere skaffet seg også rettigheter til framtidige olympiske leker samtidig.
I august 2009 solgte IOK senderettighetene i vertslandet Brasil til Grupo Globo, hvor Rede Record har hatt rettighetene tidligere. Selskapet Sportfive kjøpte i 2009 de fleste europeiske kringkastingsrettighetene til Vinter-OL 2014 og Sommer-OL 2016 for 316 millioner dollar, noe som var første gang IOK valgte noen andre enn Den europeiske kringkastingsunion til å videreselge rettighetene i Europa.
Liotardbreen

Liotardbreen er en kanalisbre i Terre-Adélie, Frankrikes kravområde i Antarktis. Den er om lag 6 km bred og 11 km lang, og flyter nord-nordøstover fra innlandsisen og ender i en liten tunge om lag 7 km vest for Helene Island.
Breen ble skissert ned fra flyfoto tatt under U.S. Navy Operasjon Highjump i 1946-47, og ble navngitt av Advisory Committee on Antarctic Names (US-ACAN) etter Andre-Frank Liotard, lederen for den franske antarktisekspedisjonen i 1949-51, som fullførte den første kartleggingen av kysten så langt vest som til denne breen.
Jonas Ekeberg

Kunstner

Ekeberg deltok på flere gruppeutstillinger og hadde flere separatutstillinger i løpet av 1990-tallet, blant annet ved Kunstnernes Hus i Oslo og Barbara Wiens Laden und Verlag i Berlin, i tillegg til gruppeutstillinger ved Fotogalleriet, Finlands fotografiska museum i Helsingfors og Hasselblad Center i Göteborg. Ekebergs tidligere interesse i fotografi var preget av arven fra den amerikanske konseptkunsten. Hans mest kjente kunstprosjekt er «Subjective Football» fra 1998, hvor et kamera var installert inne i ballen som ble brukt til å spille fotball med. Betrakteren kunne se kampen fra ballens synspunkt.

Redaktør

Ekeberg var utgiver og redaktør for magasinet Hyperfoto: tidsskrift for bildekulturen (1994 – 97), et magasin som ble ansett som en nyskapning i Norge i sin tid. Med Ekeberg som redaktør (1999–2000) gjennomgikk NBKs fagblad Billedkunstneren en forvandling til et aktualitetsmagasin i tabloidformat, med hovedvekt på nyhetsstoff og underlagt redaktørplakaten. Navnet ble forandret til  BILLEDKUNST. Som kurator for Office for Contemporary Art Norway (OCA) var han redaktør for de første utgavene av magasinet Verksted. Ekeberg har også vært redaktør det nordiske kunstmagasinet SIKSI (1995) og Om fotografi: Tidsskrift for Preus Museum (2004-2005). Ekeberg er fra august 2009 ansatt som redaktør for nettidsskriftet Kunstkritikk.

Kurator

Ekeberg var hovedkurator for «PARK»  – Momentum 2000 (sammen med Ina Blom, Jakob Fabricius og Paula Toppila). Høsten 2000 var han initiator og første direktør for nysatsingen Oslo Kunsthall. Han var også kurator for utstillingen «Kunst til folket – Riksutstillinger 50 år» i 2003. I perioden 2002-2004 var Ekeberg kurator og informasjonsleder for nyetablerte Office for Contemporary Art Norway (OCA). Fra 2004 til 2009 var han direktør for Preus Museum, det nasjonale museet for fotografi.

Kritiker

Jonas Ekeberg har vært kunstkritiker blant annet for Morgenbladet, Dagbladet, Dagens Næringsliv og NRK.
Sol och vår

Om sangen

«Sol och vår» var vinner av Melodifestivalen, hvor den både ble fremført av Inger Berggren og Lily Berglund. Sveriges Radio besluttet imidlertid at Berggren skulle fremføre sangen i Eurovision Song Contest for Sverige.
Sangen er en kvikk slagerlåt i klassisk 1960-tallsstil. Teksten forteller en trist historie om hvordan jeg-personen som nittenåring møtte en sjarmerende mann på årets første vårdag, mens hun vindusshoppet i byen. Den meget sjarmerende og overtalende mannen inviterte henne til å spise lunsj med seg på en dyr restaurant, som hun lykkelig gikk med på. Etter en stund fortalte mannen at han måtte ta en hastig telefonsamtale og kort etterpå fortalte kelneren at hennes «mann» hadde forlatt restauranten, og at han tok med seg damens pels. Hun hadde blitt sol och vårat av bedrageren. Teksten slutter med den tragikomiske frasen: «och alla flickor små bör låsas inne då när vintern går mot sol och vår».
Sangen ble fremført som sjette bidrag i Eurovision Song Contest i Luxembourg 18. mars 1962. Den etterfulgte Danmarks Ellen Winther med «Vuggevise», og ble etterfulgt av Vest-Tysklands Conny Froboess med «Zwei kleine Italiener». 
«Sol och vår» fikk til sammen fire poeng i avstemningen og ble nummer 7 av 16 deltakere.
Trondheim Storband

Trondheim Storband er et norsk storband, originalt startet i 1983 i Malvik kommune under ledelse av Bård Hestnes, nå basert i Trondheim.
Bandet spiller mest vokalarrangementer, innenfor stilarter som soul, rock, pop, blues og funk. Bandet er dermed mer orientert mot fest og show enn mot tradisjonell storbandmusikk
Trondheim Storband har spilt med flere kjente musikere, som Percy Sledge, Solomon Burke, Vidar Busk, Yngvar Numme, Nils Landgren, Tore Johansen, Elisabeth Andreassen, Mason Ruffner, I Wayan Balawan og Lasse Lindgren.
Bandet har opptrådt blant annet på Olavsfestdagene, Latinfestivalen, Nidaros Bluesfestival , Hell Bluesfestival , Humorfestivalen, Torghattfestivalen, Musikkfest Trondheim og Sandvika Storbandfestival. Bandet har flere ganger spilt for deltagerne ved NM i janitsjar. Bandet tar også på seg oppdrag i forbindelse med bryllup, firmafester, julebord og annet.
Chonnae

Administrativ inndeling

Fylket er delt inn i en ŭp (småby), tre rodongjagu (arbeiderdistrikt) og 15 ri (landsby).
Iraklio (prefektur)

Geografi

Iraklio prefektur grenser til prefekturene Rethymno i vest og Lasithi i øst. Jordbruksområder dominerer i den sentrale dalen og i kystområdene og dalene i nord. Fjell dominerer resten av prefekturet. De største fjellene er Psiloritis i vest og Asterousia i sør. Prefekturet inkluderer også øyen Dia i nord.

Klima

Bortsett fra fjellområdene har området middelhavsklima med milde vintre og varme somre.
Bjerknessenteret

Bjerknessenteret for klimaforskning (BCCR) et internasjonalt klimaforskningssenter i Bergen. Senteret har fire partnere: Havforskningsinstituttet (HI), Nansensenteret (NERSC), Universitetet i Bergen (UiB) og NORCE (tidligere Uni Research). Bjerknessenteret for klimaforskning har hatt status som Senter for fremragende forskning (2002–11), en ordning opprettet av Norges forskningsråd for å bygge opp norske forskningsinstitusjoner til høyeste internasjonale nivå.

Om senteret

Bjerknessenteret er det største naturvitenskapelige klimasenteret i Norden. Senteret har særlig fokus på høye breddegrader og formidler kunnskap om klimaendringer for forskere, politikere, industri og publikum.
Den vitenskapelige staben består av mer enn 200 forskere og studenter som kommer fra over 30 land – deriblant Norge, Tyskland, USA, Frankrike og Kina. Forskerne er rekruttert fra flere fagområder med forankring i meteorologi, oseanografi, geologi, fysikk og matematikk. Samarbeid på tvers av faggrenser muliggjør forskningsprosjekter som ellers ville vært umulig å gjennomføre.
Bjerknessenteret var én av fire grupper i Europa som leverte globale klimascenarioer til del én av den fjerde klimarapporten fra FNs klimapanel (Intergovernmental Panel on Climate Change (IPCC), lansert i februar 2007). Åtte forskere ved senteret medvirket til skrivingen av denne rapporten. FNs klimapanel ble tildelt Nobels fredspris høsten samme år.
Senteret ble i 2013 tildelt Christieprisen, som deles ut av Universitetet i Bergen til mottakere som har «bidratt til å fremme eller synliggjøre universitetets sentrale rolle i samfunnsutviklingen».

Ledelse

Bjerknessenteret ledes av professor Tore Furevik ved Universitetet i Bergen.
Copyfraud

Copyfraud (fra engelsk copyright, opphavsrett, og fraud, bedrageri) eller opphavsbedrageri innebærer at noen påstår at de eier opphavsretten til et verk til tross for at ingen opphavsrett foreligger. Det kan handle om utgivelse av lovtekster, som er unntatt fra opphavsrett, sanger av Carl Michael Bellman, som har vært død i mer enn 70 år og opphavsretten til hans verk er derfor utløpt, eller reproduksjoner og nyopptrykk av gamle verk (opphavsrett gjelder for skapende aktivitet, ikke reproduksjon).
Terrorangrepet i København 22. juli 1985

Terrorangrepet 22. juli 1985 var Danmarks første terrorangrep i nyere tid, da to terrorbomber eksploderte i København. Den gruppen som i 1985 sprengte to bomber mot et amerikansk flyselskap og synagogen i København, holdt til i Uppsala i Sverige. Forut for terroraksjonen 22. juli 1985 var der ingen trusler og tilsynelatende ikke annet motiv enn at terroristene i København kunne få ram på de to landenes interesser på behørig avstand.
Senere fant politiet et fingeravtrykk på en av bombene, hvilket førte til anholdelsen av den islamske terroristen Mohammed Abu Talb, og den 21. desember 1989 ble Abu Talb, Marten Imandi (en palestinsk-født svensk statsborger) og brødrene Mahmoud og Moustafa al-Mougrabi dømt ved en domstol i Uppsala for en rekke bombeattentater i København og Amsterdam – begått i 1985. Abu Talb og Imandi ble hver idømt livsvarig fengsel, mens Mougrabi-brødrene ble idømt henholdsvis seks år og ett års fengsel for deres medvirken i terrorangrepene. Den 5. oktober 2007 ble Abu Talbs og Marten Imandis livstidsdommer fra 1989 omstødt til en straff på 30 års fengsel. I oktober 2009 ble det rapportert at Abu Talb var blitt løslatt fra fengslet i Södertälje (dømte i Sverige løslates i praksis etter avsoning av to tredjedeler av straffen). Alle fire terroristene hadde tilknytning til den palestinske terrororganisasjonen Islamisk Jihad.
Terroraksjonen, hvor én ble drept og 32 såret, ble betegnet som den alvorligste i danmarkshistorien inntil terrorangrepet i København februar 2015.
Litle Lyngøy

Litle Lyngøy, også kalt Lisla Lyngøyna og Litle Lyngøyni, er en øy nord i Øygarden kommune i Hordaland, rett vest for Hellesøy.
I 2018 ble det oppdaget enorme forekomster av plastavfall som var skylt i land på øya, noe som gjorde at den ble kalt «skrekkøya».
Macalelon

Macalelon (Bayan ng Macalelon) er en kommune i Filippinene. Kommunen ligger på øya Luzon og tilhører provinsen Quezon. Folkemengden var på til 28 188 innbyggere i 2015.
Kommunen ligger på Bondochalvøya, inntil Tayabasbukten.
Museet for islamsk kunst (Doha)

Museet for islamsk kunst (arabisk: متحف الفن الإسلامي في الدوحة) er et museum i Doha i Qatar. Det har ei av verdens mest komplette samlinger av Islamske kunstgjenstander, blant annet manuskripter, tekstiler og keramikk, som har blitt samla siden slutten av 1980-åra. Museet åpna i 2008.
Museet ligger ute i Dohabukta, i den sørlige enden av Corniche. Bygninga er tegna av I.M. Pei, og er inspirert i tradisjonell islamsk arkitektur. Arkitekten ønska at den skulle ligge for seg selv, uten andre forstyrrende bygninger i nærheten. Den befinner seg 59 meter fra land, og rundt den er det en park. Museumsbygninga har et totalt gulvareal på 45 000 m². Den sto ferdig i 2006, to år før åpninga av museet.
Giro

Giro (fra latin gyrus, krets, omløp eller overføring) er en form for betaling fra en bankkonto til en annen, som settes i gang av den som betaler. Hovedsakelig gjennomføres en girering ved at betaler tar initiativ til å belaste sin bankkonto og godskrive betalingsmottakers bankkonto, for eksempel når man skal betale en faktura.
Selv om debitering og kreditering oftest involverer bankkonto, er girotjenesten åpen for å gjøre betalinger uten bruk av bankkonto både for betaler (ved kontant betaling når girering skjer i skranke i bank eller post) og for betalingsmottaker (utstedelse av Giro Utbetaling per post).
I utgangspunktet var giro en blankettbasert betalingstjeneste, men siden gjøres det meste av gireringer elektronisk.
Safi Airways

Historie

Safi Airways ble grunnlagt i 2006 av Rahmi Safi, en afghansk forretningsmann. Den 15. juni 2009 begynte Safi Airways å operere mellom Kabul og Frankfurt am Main. Safi Airways planlegger å starte flygninger til Delhi, Beijing og Moskva i fremtiden.
Pachitea

Pachitea er ei elv i Peru. Den er en av de største sideelvene til Ucayali, som igjen er en av hovedtilløpselvene til Amazonas. Pachitea er 393 km lang. Elva dannes ved samløpet av elvene Pichis og Palcazu, og renner langs østhellingen av Andesfjellene. Den munner ut i Ucayali rundt 40 km sør for Pucallpa.
Greven av Gral

Greven av Gral er en rollefigur i Kaptein Sabeltann og den forheksede øya, den femte forestillingen om Terje Formoes sjørøverskikkelse Kaptein Sabeltann.
Greven av Gral er en livsfarlig og ondskapsfull magiker og trollmann som hersker over alt og alle på øya Gral. Hans mål er å ta fra alle deres frie vilje, få alle til å oppføre seg som hans lydige tjenere, Lucifer, Piodor og Lola (i den nye versjonen heter disse Grufull, Slu og Grisk). De gjør hva som helst som for å tilfredsstille alle Grevens ønsker. Greven av Gral har også en egen trylledrikk, den som drikker av den, mister sin frie vilje og blir Grevens slave.
Greven vil ved hjelp av heksa Miriam av Gral prøve å lokke Kaptein Sabeltann fra sin borg over sjørøverlandsbyen Abra, på øya Det usynlige land, til Gral, på Den forheksede øya. Lokkematen er en stor sabeltanntiger i rent gull.
Xyloryctes telephus

Utseende

En middelsstor til stor (24-36 millimeter), kraftig, blankt svart hornbille. Kroppsformen er ganske bred. Hannen har et krumt, tynt horn på hodet, dette griper an mot et trekantet framspring på pronotum, dette er uthulet på oversiden. Hunnen mangler hornet og pronotum er rundet. Undersiden er kledt med stive, rødoransje hår.

Levevis

Larvene lever i jorda der de spiser av røttene på ulike trær. Den lever i furu- og furu-eikeskog opptil 2500 meter over havet.

Utbredelse

Arten lever i Mexico, der den er vidt utbredt.
Månens indre struktur

Månens indre struktur er differensiert, det vil si at den har en geokjemisk adskilt skorpe, mantel og kjerne. Med en gjennomsnittlig tetthet på 3 346,4 kg/m³ er månen den nest mest kompakte satellitten i solsystemet etter Io. Strukturen antas å komme av fraksjonskrystallisering av magmahav kort tid etter dannelsen for 4,5 milliarder år siden. Energien nødvedig for å smelte den ytre delen av månen tilskrives vanligvis en gigantisk nedslagshendelse som er postulert å ha dannet jorden-månen-systemet, og etterfølgende gjenakkresjon av materiale i jordbanen. Krystallisering av disse magmahavene ville ha gitt opphav til en mafisk mantel og en plagioklas-rik skorpe.
Geokjemisk kartlegging fra bane impliserer at skorpen til månen hovedsakelig er anortosittisk i sammensetning, noe som samsvarer med hypotesen om magmahavene. Med tanke på grunnstoffer, består måneskorpen primært av oksygen, silikoner, magnesium, jern, kalsium og aluminium, men viktige spormengder av titanium, uranium, thorium, kalium og hydrogen finnes også. Basert på geofysiske teknikker er skorpen estimert til å være ca. 50 km tykk i gjennomsnitt.
Delvis smelting av mantelen til månen ga opphav til utbrudde av havbasalter på overflaten. Analyser av disse basaltene indikerer at mangelen hovedsakelig består av mineralene olivin, ortopyroksen og klinopyroksen, og at mantelen er mer jernrik enn jordens. Noen månebasalter inneholder høye forekomster av titan (til stede i mineralet ilmenitt), noe som tyder på at mantelen er svært heterogen i sammensetning.
NM i hopp uten tilløp 1948

NM i hopp uten tilløp 1948 var en del av NM i friidrett 1948.
Mesterskapet ble arrangert i Sarpsborg 14. mars. Arrangør var Sarpsborg IL.
Magasinkraftverk

Fordeler

Den store fallhøyden øker vannkraft-effekten uavhengig av vannmengden. Noen av verdens kraftigste vannkraftverk er magasinkraftverk, inklusive det gigantiske De tre kløfters demning som er verdens kraftigste med 21,5 GW.
Magasinkraftverk er i betydelig grad uavhengige av naturlig vannføring og nedbør. De kan lagre vann til tørkeperioder eller perioder med generelt liten krafttilgang. Magasinkraftverk kan styre igangsettingen av kraftproduksjon og samkjøre denne med ønskelige sviningninger i markedet. Oppdemmingen skaper ikke hindre for båttrafikk eller annen bruk av vassdraget dersom reservoarene ikke er kunstig oppdemmede.

Ulemper

Magasinkraftverk er ofte kostbare i anleggelse, med store investeringsbehov knyttet til oppdemming, røranlegg og kraftstasjon. Anlegget får lang nedskrivingstid og fører dessuten til oppdemminger som kan gi økologisk uønsket oversvømming av tidligere tørt land og biotoper. Oppdemmingen kan redusere elvers vannføring og dermed påvirke økologien, fruktbarheten og livsforholdene generelt nedenfor anlegget.
Mic Knights

Mic Knights er gruppa Warlocks tredje album, utgitt i 1998. Denne ble produsert av Tommy Tees Tee Productions.